Sak: 15-184 Klage vedrørende strømavbrudd – krav om erstatning for ødelagte matvarer – Troms Kraft Nett AS
Elklagenemnda Vedtak Ansvarsforhold Sak: 15-184 Klage vedrørende strømavbrudd – krav om erstatning for ødelagte matvarer – Troms Kraft Nett AS
Saken gjelder erstatning for ødelagte matvarer som følge av strømavbrudd.
Standard Nettleieavtale § 13-1. Forbrukerkjøpsloven § 24.
28.02.15 – Klager oppdaget at det hadde vært strømstans
Klager krever forsikringens egenandel på kr. 3000,- dekket.
Klager var bortreist i perioden 15.11.14 – 28.02.15. Da han kom hjem oppdaget han at det hadde vært langvarig strømstans. Mat i fryser var tint og frosset igjen og alt måtte kastes. Verdien inklusiv tre timers arbeid med rengjøring, kr 300, var på kr 4 670 hvorav forsikringsselskapet dekket kr 1 670.
Klager viser til at fryseren er del av et kombiskap, og er ca. tre år gammelt og helt i orden.
Klager krever forsikringens egenandel på kr 3 000 dekket av TKN.
Troms Kraft Nett AS (TKN) avviser erstatningsansvar i henhold til Standard Nettleieavtale § 13-1.
TKN viser til at det den 03.12.14 var storm som forårsaket blink og utfall tre ganger. Det lengste utfallet varte i to minutter. Den 29.01.15 var det feil i overliggende nett. Store deler av Nord Norge var uten strøm.
TKN viser til at anlegget er forholdsvis nytt fra 2000. De viser også til at det ikke er registrert klager fra de 19 andre kundene som er tilkoblet samme trafokrets.
TKN er av den oppfatning at disse hendelsene faller utenfor det som kan defineres som TKN sitt kontrollansvar og avviser erstatningsansvar.
Saken gjelder erstatningsansvar for ødelagt mat etter to strømavbrudd.
I henhold til Standard Nettleieavtale §13-1 er nettselskapet ansvarlig for tap som følge av forsinkelse eller mangler ved ytelsen. Dette gjelder likevel ikke så langt nettselskapet godtgjør at forsinkelsen eller mangelen skyldes årsaker utenfor selskapets kontroll, som det ikke med rimelighet kunne ventes å ha tatt i betraktning på avtaletiden eller å unngå eller overvinne følgene av.
Det er uomtvistet at det har vært to strømavbrudd.
Slik denne saken er opplyst og dokumentert, legger nemnda til grunn at normal strømforsyning etter det første strømavbruddet ble gjenopprettet etter to minutter. Nemnda kan ikke se at dette avbruddet kan ha vært årsak til skaden. De fremlagte bildene viser at fryseren må ha vært uten strøm i en relativt lang periode (total tining av frosne bær).
Det andre avbruddet skyldtes feil i Statnetts overliggende nett. Det er opplyst at det var en omfattende feil som førte til at store deler av Nord-Norge ble strømløst. Nemnda bemerker at klager kan rette sitt krav mot innklagede selv om feilen ligger i det overliggende nett. Utgangspunktet er at innklagede er erstatningsansvarlig for avbrudd som skyldes feil i overliggende nett, med mindre det overliggende nett kan påberope seg en ansvarsfritaksgrunn, jf forbrukerkjøpsloven § 24 tredje ledd. Nemnda kan ikke se at innklagede har opplyst eller dokumentert noe om dette. At TKN ikke kan klandres for feil i overliggende nett, som selskapet har påberopt, er ikke relevant etter kontrollansvarsregelen i forbrukerkjøpsloven og nettleieavtalen § 13-1.
Ansvarsspørsmålet kommer imidlertid ikke på spissen, fordi nemnda anser det usannsynlig at det var dette andre avbruddet som førte til skadene hos klager. Heller ikke dette avbruddet hadde tilstrekkelig lang varighet til at skadene som er dokumentert ved bilder kan ha oppstått.
Etter nemndas syn er det ikke sannsynlig at noen av de nevnte strømavbruddene var årsak til skaden. Nemnda legger følgelig til grunn at det ikke var årsakssammenheng mellom hendelsene i nettet og klagers skade.
Nemnda bemerker forøvrig at innklagede kunne opplyst saken bedre ved å bidra mer med informasjon og data om værforholdene og gjeninnkobling i nettet.